Pred očima Europe Rijeka odaje poštovanje svojim radnicima, industrijskom naslijeđu, umjetničkoj avangardi i tradiciji kraja koji je okružuje te ujedno podsjeća na temeljne vrijednosti na kojima je izgrađena moderna Europa.

**OPERA INDUSTRIALE**

200 izvođača, 400 zvončara, 3000 zvona u publici

zvuk, glazba, buka, umjetničke instalacije, iskre, video, svjetlosni efekti

Rijeka – Europska prijestolnica kulture 2020.

1.2.2020. u 19:30 sati u Riječkoj luci

*Središnji umjetnički program otvorenja Europske prijestolnice kulture*

Narator i voditelj: Zoran Prodanović Prlja

Glazbeni predložak: JMZM – Josip Maršić i Zoran Medved

Orkestracija i dirigentsko vodstvo: maestro Frano Đurović

Režija događanja: Dalibor Matanić

Umjetničke instalacije i dizajn svjetla: Vedrana Bošković, Mladen Hrvanović , Ivan Mladenović i Nikola Marinkov

Režija TV prijenosa: Ivan Miladinov

Video: Ivan Marušić Klif

Priprema povijesnih natuknica: Velid Đekić

Suautori izvedbe i izvođači:

DB Indoš – Kuća ekstremnoga glazbenog kazališta i Rumoristi

Muški zbor Huutajat (Finska)

Izvođači:

Orkestar gudača i puhača HNK Ivana pl. Zajca

Učenice Glazbene škole Ivana Matetića Ronjgova Rijeka pod mentorstvom prof. Anite Primorac

Pjevački zbor otvorenja Europske prijestolnice kulture predvođen Mješovitim pjevačkim zborom „Jeka Primorja“ pod vodstvom Igora Vlajnića

Radnički orkestar brusilica, varioca i iskri (radnici tvrtke Vulkan – nova d.o.o. i riječko-istarska penjačka ekipa „Zenit“)

20 riječkih gitarista

10 riječkih bubnjara

55 plesača i plesačica iz riječke skupine Flame i Škole suvremenog plesa Ane Maletić Zagreb

400 zvončara

3000 zvona i nebrojeni glasovi publike

Izvedbi se pridružuju barke i brodice koje dovode: Zoran Krema; ŠRD „LUBEN“; Koordinacija udruga za očuvanje i revitalizaciju pomorske, ribarske i brodograđevne baštine Kvarnera i Istre -"Tradicijska jedra Kvarnera i Istre"; Pomorski fakultet Sveučilišta u Rijeci i mnogi drugi.

U izradu instalacija Kaleidoskopa uključeni su studenti i studentice riječke Akademije primijenjenih umjetnosti u koordinaciji slikara Radovana Kunića, 70 učenika i 10 profesora Škole za primijenjenu umjetnost u Rijeci te riječki grafiteri Vladimir Tomić MOSK i Boris Burić.

Posebna gošća: Ale de la Puente (Meksiko)

Umjetnički direktor Rijeke 2020 - Europske prijestolnice kulture: Slaven Tolj

## ****Riječka luka – Luka različitosti****

***simbol moderne i otvorene Rijeke***

Prostor luke, omeđen gatovima i lukobranom, popularno zvanim „molo longo“, predstavlja snažnu identitetsku točku Rijeke. U povijesti i sadašnjosti grada **luka je simbol moderne i otvorene Rijeke**. U nju su uplovljavali brodovi, a na njima ljudi, ideje, noviteti, osvajači, osloboditelji. Zbog luke je Rijeka bila poželjna svima; zahvaljujući luci, Rijeka je opstajala i trajala. Lučki su radnici i pomorci uz luku i more othranili svoje obitelji.

No, ona je bila i mnogo više od toga – luka je posredno širila obzor i vidike stanovnicima Rijeke i okolne regije i učinila ih otvorenim, tolerantnim ljudima koji prihvaćaju različitosti pa u dolasku drugačijeg i novog vide priliku i mogućnosti. Upravo je zato prostor luke izabran za lokaciju središnjeg programa otvorenja Europske prijestolnice kulture.

**Simbolikom ovog prostora, Rijeka Europi šalje poruku o vrijednostima Luke različitosti**, o skladu koji je moguć samo ako postoji sigurna luka koja prihvaća jedra svih boja.

Umjetničke instalacije u Luci i na Korzu inspirirane su lukom i migracijama koje se uz nju vežu, simbolikom slobode leta galeba, industrijskim naslijeđem Rijeke, ali i suvremenim tehnologijama i digitalnom umjetnošću.

## ****Rad i ponos, bunt i avangarda, nasljeđe i tradicija****

U Operi Industriale, Rijeka tematski okuplja važne točke svoje povijesti i svojeg identiteta. Ova je urbana izvedba, koja donosi zvuk, glazbu, buku i svjetlosne efekte, nastala prema  glazbenom predlošku riječkog umjetničkog dvojca **JMZM** –**Josip Maršić** i**Zoran Medved** – i u orkestraciji hrvatskog kompozitora, maestra **Frana Đurovića.**

Na pozornici smještenoj na De Francheskijevom gatu, ali i na drugim lokacijama u Riječkoj luci, nastupa više od 200 izvođača, a u program je uključena i publika.

Varioci, iskre, buka brusilica i bušilica, limovi i željezarija, udarci čekića – **simboli su radništva i radnika** koji su s ponosom gradili Rijeku. Zvuk rada u svečanosti otvorenja odaje počast i poštovanje prema radničkoj klasi te nosi poruku o dostojanstvu i snazi radnika u životu modernog grada.

Na radu, novim idejama, industriji i njenom usponu rasla je povijesna i suvremena Rijeka. U gradu koji je uvijek hrabro stremio napretku stasao je i pjesnik psovke, beskompromisni umjetnik koji je snagom svoje pisane riječi najavio dolazak europske avangarde – **Janko Polić Kamov**.  U programu otvorenja Rijeka donosi žestinu njegovih stihova i pečati europski značaj i veličinu svojeg pisca**.** Kamov je nadišao fizičke granice Rijeke i Hrvatske, ali i umjetničke granice tadašnje Europe donoseći joj novo doba i prevrat, najavljujući europsku književnu avangardu.

Kamov je živio na prijelazu iz 19. u 20. stoljeće u Rijeci podijeljenoj između mađarske i hrvatske uprave, naviknut na mijenu kao i sve buduće generacije ovog grada koji je kroz svoju povijest nevjerojatno često mijenjao države pod kojima je postojao**.** Simbolika država kojima je Rijeka pripadala u posljednjih stotinjak godina označava se i u programu Opere Industriale.

Dolasci osvajača, njihovi prolasci kroz grad, snaga i moć, utkali su u Rijeku prirodnu jasnoću u razlikovanju dobra od zla, otvorenosti prema novom i drugačijem u odnosu na zatvorenost i isključivost. Zato Rijeka, koja je bila i mučenica prvog fašističkog eksperimenta, iz svoje novije povijesti čvrsto baštini **nasljeđe europskog povijesnog antifašizma** koje se danas ogleda u otvorenosti građana, toleranciji i poštovanju ljudskih prava. Ta se povijesna europska antifašistička pozicija Rijeke naglašava u programu otvorenja, podsjećajući Europu na slobodu i temeljne vrijednosti na kojima je izgrađena u moderno doba,završetkom posljednjeg povijesnog sveeuropskog stradanja.

Grad čiju su prošlost premrežavale granice, postao je otvoren upravo zato što ih je naučio nadilaziti, ignorirati i pomicati. Kreativna energija i snaga umjetnika bila je odraz otpora i u vremenima kada se sloboda stvaralaštva nije podrazumijevala, kada se umjetnost pokušavala stavljati u kalupe „ispravnosti“, a njeni ciljevi propisivati . Na takvom otporu, ali i na tragu orijentacije prema zapadnom europskom kulturnom krugu, izrasla je propulzivna **energija riječkog punka i rocka**. Snaga zvuka električnih gitara i ritam bubnjeva u doba socijalizma krajem 70-tih i početkom 80-tih godina odjekivala je jugoistokom Europe i pronosila glas o buntovnoj, progresivnoj i hrabroj Rijeci. NošenI snagom istog vala, riječki rokeri okupljeni u super-band **Ri-val**, zajedno s glumcima i sviračima na sopilama, daju svoj glas protiv podivljale ratne agresije na Hrvatsku.

I konačno, ne zaboravljajući ni u jednom trenu tradiciju i njenu magijsku energiju na kojoj počiva život u svojem iskonskom obliku, Rijeka u svoju svečanost otvorenja uvodi najsnažniji zvuk koji je okružuje još od pradavnih vremena. **Zvončari** ogromnom bukom zvona – magičnim vjekovnim poganskim ritualom – tjeraju zimu i najavljuju proljeće u Europskoj prijestolnici kulture, novo doba u koje Rijeka ulazi 1. veljače 2020.

## ****Zvuk i svjetlost****

**Operu industriale**, uživo i uz pomoć matrica izvodi mnoštvo izvođača kombinirajući zvukove grada, industrije i buke, melodije klasičnih, rock i sasvim neobičnih instrumenata, zborsko pjevanje, zvončarska zvona, aktivno zvučno uključivanje publike i dinamične umjetničke instalacije. Zvuk, glazba i buka te efekti koji nastaju kombinacijom svjetlosti i tame, video projekcije, snažni simboli Rijeke i Europe – sukus su atraktivnog i neobičnog programa otvorenja koji je sve samo ne prigodničarska priredba. Otvoreno srce i širina uma garantiraju užitak u ovom jedinstvenom iskustvu.

U Operi Industriale zvukom i iskrama brusilica nastupa **radnički orkestar koji nosi simboliku snage radnika i šalje poruku o važnosti radnika i u brodogradilištima i u tvornicama koji su gradili modernu Rijeku. Kuća ekstremnog muzičkog kazališta** Damira Bartola Indoša i **Rumoristi**, muzičari na prepariranom klaviru, gitari, basu, bubnjevima i saksofonu, nastupaju s učenicama **Glazbene škole Ivan Matetić Ronjgov** kao izvođačicama na specifičnim instrumentima – šahtofonima. Kroz neobične i snažne zvukove prolamaju se i razlamaju stihovi **Janka Polića Kamova**, pršteći od energije umjetničke avangarde koju je ovaj riječki pisac donio Europi.

U izvedbi, među ostalim zborovima, sudjeluje i jedan atipičan - **Huutajat**. Riječ je o svjetski poznatom jedinstvenom i inovativnom zboru muškaraca **iz finskog grada Oulua koji se kandidira za Europsku prijestolnicu kulture 2026. Huutajat je zbor koji ne pjeva po notama već** urla**. Dvadeset fino odjevenih muškaraca u vojničkoj maniri vrišti, zvecka i izvikuje himne i slične tekstova, a nastupali su na svjetskim pozornicama i događanjima, kao što je Royal Festival Hall u Londonu ili Venecijansko bijenale, ali i na trgovima i ulicama brojnih europskih gradova. U Rijeci izvode** specifične obrade himni država pod kojima je Rijeka živjela kroz burno dvadeseto stoljeće: mađarsku, austrijsku, talijansku, Države SHS-a, Kraljevine Jugoslavije, njemačku, SFRJ-a, te u konačnici hrvatsku himnu *Lijepa naša domovino* i *Odu radosti* (njem. *An die Freude)* kao himnu Europske unije.

Na velikoj pozornici nastupa i **Pjevački zbor otvorenja Europske prijestolnice kulture** predvođen Mješovitim pjevačkim zborom „Jeka Primorja“ pod vodstvom **Igora Vlajnića**. Oni pjesmom donose poruku o slobodi koju Europa baštini kao jednu od temeljnih vrijednosti naroda i država koji žive u njoj.

**Orkestar gudača i puhača**  sastavljen je od članova Orkestra opere HNK Ivana pl. Zajca. Članovi orkestra nastupaju na bas klarinetu, dvije trube, tri trombona, synthesizeru, činelama na stalku uz gudala, na tom-tom bubnjevima te na gran cassi, lastri te lancima raznih veličina. U orkestru su još i tri violončela i jedan kontrabas.

U izvedbu je uključen i ansambl od **dvadeset riječkih gitarista i deset bubnjara koji donose podsjetnik na buntovnu i hrabru Rijeku. Plesači i plesačice** sastavni su dio Opere Industriale, a svoj nastup izvode na nekoliko lokacija u području luke. Uključuju se i **zvončari** čiji zvuk zvona donosi snagu stoljetne tradicije.

Svima njima pridružuje se i **publika** koja zvonima, navijanjem i stvaranjem buke sudjeluje u izvedbi kao **živi instrument kojeg čine ljudi – najsnažniji dio identiteta grada.**

Svakodnevni prizori luke transformiraju se u umjetničke instalacije, a pojedini lučki elementi kao što su skele, vagoni, brodice, dizalice, balkoni postaju pozornice i oživljavaju kroz pokret i svjetlo. Više **svjetlećih posebno za ovu priliku oblikovanih umjetničkih instalacija** postavlja se na nekoliko lokacija u luci i na putu do luke.

Na **Pixel Wallu, svjetlosnoj instalaciji** koja se postavlja ispred zgrade Pomorskog putničkog terminala na lukobranu, ispisuju se tekstualne poruke i iscrtavaju piktogrami inspirirani „riječkim rječnikom“. Monumentalno zdanje kojeg čini naoko obična skelna konstrukcija postaje neobični video zid sačinjen od piksela koji ovdje nisu digitalni, nego fizički prostorni element.

**Instalacija Migrant Waves,** koja se postavlja u nastavku lukobrana, podsjeća na luku kao mjesto migracija, jednu od središnjih tema Europske prijestolnice kulture. Ona simbolizira i valove – one morske i one zvučne.

Kao dio scenografije pozornice na De Francheskijevom gatu postavlja se instalacija **Digital** koja ukazuje na industrijsko-tehnološko naslijeđe Rijeke, u kojoj se informatika razvija već pedesetih godina prošlog stoljeća. Ona je inspirirana zbirkom riječkog muzeja Peek & Poke, a ujedno je i *hommage* digitalnoj umjetnosti i jednom od njezinih pionira, Manfredu Mohru.

Instalacija **Galeb** pretvara tipične lučke dizalice u fascinantnu svjetlosnu skulpturu velikih dimenzija, koja odaje počast ovom stanovniku luke i slavi njegov let kao izraz slobode.

Na tri različite lokacije koje vode prema luci publiku dočekuju **Kaleidoskopi**, u kojima se pomoću ogledala stvaraodraz prolaznika u bočnim zidovima te odraz crteža koji su naslikani na podu u unutrašnjosti ove instalacije.

U igri svjetla i zvuka, valova i vode sudjeluju i **osvijetljene brodice i barke** unutar bazena luke.

## ****Publika****

Sav prostor oko lučkog akvatorija namijenjen je publici – De Franchescijev gat, Adamićev gat, Gat Karoline Riječke, Ulica Riva, Riva Boduli, Riječki lukobran (molo longo).  **Zona gledališta na lukobranu ujedno je i zona za sve koji žele sudjelovati u izvedbi, a tu su posebno pozvana djeca s roditeljima, srednjoškolci i studenti**. Na video ekranima postavljenima na cijelom području luke publika može pratiti izvedbu, ali i vidjeti njene brojne detalje koje je s pojedinih pozicija nemoguće uočiti.

## ****Dodatni program****

U Rijeci se 1.2.2020. osim Opere Industriale odvija cjelodnevni program otvorenja koji donosi više od 70 događanja na više od 30 lokacija u središtu grada. U tom dijelu programa nastupa više od 500 izvođača.

Osim toga, u Rijeci su već otvorene tri velike izložbe u sklopu programa Europske prijestolnice kulture:

Muzej moderne i suvremene umjetnosti:

* David Maljković „S Kolekcijom“ (izložba se otvara 31.1.2020.)

Pomorski i povijesni muzej Hrvatskoga Primorja:

* D'Annunzijeva Mučenica (izložba otvorena od rujna 2019.)
* Violinom iznad Granica / Stradivari u Rijeci – Kresnik i Cremona (izložba otvorena od prosinca 2019.)

*Program otvorenja uključuje posebne snažne svjetlosne efekte, stroboskope i svjetlosne instalacije te snažne zvukove i buku izvedbe koju osim samih izvođača stvara i publika. Ujedno se na ovu činjenicu upozoravaju svi oni koji zbog specifičnih razloga (posebnih zdravstvenih stanja i sl.) ne smiju nazočiti takvim svjetlosnim ili zvučnim efektima.*

*Na prostoru namijenjenom publici, na gatovima i lukobranu, ne postavljaju se ograde prema moru.*

*Molimo publiku da prati upute organizatora i javnih službi.*

**Hvala volonterima!**

**300 volontera na dan otvorenja -**

**ponos Rijeke, ponos Europe!**